**Likumprojekta „Grozījumi likumā „Par iedzīvotāju ienākuma nodokli”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 1. Ministru prezidenta 2014.gada 17.janvāra rezolūcija Nr.18/TA-1455/16956 (2013); 2. Ministru kabineta 2014.gada 22.jūlija sēdes protokola Nr.40 47§ 2.punkts; 3. Ministru kabineta 2014.gada 10.novembra sēdes protokola Nr.61 29.§ 2.18.apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Likuma 3.panta trešās daļas 11.punkts*  Ņemot vērā, ka iepriekš veikto likuma grozījumu mērķis bija no nodokļa atbrīvot nerezidentu ienākumus no publiskā apgrozībā esošu finanšu instrumentu atsavināšanas, šādas pieejas konsekventa īstenošana prasa no nodokļa atbrīvot arī procentu ienākumu no publiskā apgrozībā esošiem finanšu instrumentiem, kas pašreiz tiek aplikti ar nodokli. Minētais īpaši būtiski tādēļ, ka attiecībā uz vienu no būtiskākajiem publiskajā apgrozībā esošajiem finanšu instrumentiem – parāda instrumentiem (piemēram, obligācijām) ir tehniski problemātiski nodalīt uz parāda instrumentu attiecināmo procentu ienākumu no tā atsavināšanas ienākumu (t.i., jau pašreiz no nodokļa atbrīvotā kapitāla aktīva atsavināšanas ienākuma). Abu ienākuma veidu nodalīšana ir tehniski sarežģīta, laika un darbietilpīga gan nodokļa maksātājam, gan nodokļa ieturētājam, gan administrācijai. Tādējādi likumprojekts paredz arī atbrīvot no nodokļa procentu ienākumu, procentiem pielīdzināmo ienākumu, arī ar procentu ienākumu saistīto ienākumu no publiskā apgrozībā esošiem finanšu instrumentiem.  *Likuma 3.panta trešās daļas 12.punkta “b” apakšpunkts un 15.panta 7.1 daļa*  Ar 2011.gada 15.decembra likumu “Grozījumi likumā “Par uzņēmumu ienākumu nodokli”” no likuma “Par uzņēmumu ienākumu nodokli” ir izslēgts minētā likuma 3.panta ceturtās daļas 4.punkts. Līdz ar to, nepieciešami grozījumi likumā, jo šobrīd likuma 3.panta trešās daļas 12.punkta “b” apakšpunktā ir atsauce uz likuma “Par uzņēmumu ienākumu nodokli” 3.panta ceturtās daļas 4.punkta “a” apakšpunktu. Likumprojekts paredz izslēgt atsauci uz likumu “Par uzņēmumu ienākumu nodokli”, vienlaicīgi nosakot piemērojamo likmi maksājumiem par pārējiem intelektuālā īpašuma veidiem.  *Likuma 8.panta 2.9 un 2.10 daļa*  Likumā pašreiz spēkā esošā norma paredz, ka, nosakot, vai kapitālsabiedrības valdes loceklis guvis ar algas nodokli apliekamu ienākumu, vērā ņem šādus kritērijus: 1) kapitālsabiedrībai taksācijas gadā nav neviena darbinieka vai valdes locekļa, kas gūst ne mazāku atlīdzību kā minimālā mēneša darba alga, 2) kapitālsabiedrībai ir apgrozījums taksācijas gadā, 3) kapitālsabiedrībai pirmstaksācijas gadā nav bijis neviena darbinieka vai valdes locekļa, kas gūst ne mazāku atlīdzību kā minimālā mēneša darba alga, 4) kapitālsabiedrības apgrozījums pirmstaksācijas gadā ir pārsniedzis normatīvajos aktos noteikto 12 minimālo mēneša darba algu apmēra reizinājumu ar koeficientu 3,3. Norma tika ieviesta cīņā ar ēnu ekonomiku, taču tās darbības praksē konstatēta nepieciešamība veikt grozījumus, lai pilnveidotu tās darbību un novērstu nodokļu plānošanas iespējas.  Likumprojekts paredz atteikties no sasaistes ar pirmstaksācijas gada apgrozījumu, kā vienīgos kritērijus nosakot taksācijas gada kārtējā mēneša apgrozījumu, kas pārsniedz piecas minimālās mēneša darba algas, un faktu, ka kapitālsabiedrībai taksācijas gada attiecīgajā mēnesī nav neviena darbinieka vai valdes locekļa, kas gūst ne mazāku atlīdzību kā minimālā mēneša darba alga. Minimālais apgrozījuma apmērs, kas nepieciešams lai kapitālsabiedrība kvalificētos normas piemērošanai, ir palielināts, lai neradītu papildu slogu mazajām kapitālsabiedrībām, kā arī, lai novērstu nodokļu plānošanu, maksājot nodokļus katru otro gadu.  Paredzēts, ka šī norma par kapitālsabiedrības pirmo darbības gadu netiks piemērota.  *Likuma 8.panta 11.1 daļa*  Likumprojekts paredz pārcelt un paplašināt Ministru kabineta 2010.gada 21.septembra noteikumu Nr.899 “Likuma "[Par iedzīvotāju ienākuma nodokli](http://likumi.lv/ta/id/56880-par-iedzivotaju-ienakuma-nodokli)" normu piemērošanas kārtība” normu uz likumu, lai tiesību normas būtu vienuviet.  *Likuma 8.1 panta septiņpadsmitā daļa, 8.2 panta septītā daļa un pārejas noteikumu 113.punkts*  Ņemot vērā to, ka valsts akciju sabiedrībai “Latvijas Attīstības finanšu institūcija Altum” no 2014.gada 1.janvāra nav kredītiestādes statusa, kā arī Ministru kabineta 2013.gada 17.decembra rīkojumu Nr.643 “Par akciju sabiedrības "Attīstības finanšu institūcija" dibināšanu”, ir nepieciešams papildināt Likuma 8.1 panta septiņpadsmito daļu un 8.2 panta septīto daļu ar terminu “Attīstības finanšu institūcija”. Likumprojektā paredzēts, ka minētās normas stāsies spēkā 2015.gada 1.martā.  *Likuma 9.panta pirmās daļas 1.punkts, 9.panta 3.5 daļa un 11.7 panta trešās daļas 2.punkts*  Spēkā esošās summas apmērs likumā noteikts , veicot pāreju no latiem uz euro pēc noteikta kursa. Jaunais slieksnis - 3000 *euro,* izvēlēts tāds, lai nodokļa maksātājiem neradītu problēmas to atcerēties, kā arī noapaļots par labu maksātājam.  *Likuma 9.panta pirmās daļas 20, 25. un 27.punkts*  Tiek veikti grozījumi Likumā normās, kurās pastāv piesaiste neapliekamā minimuma apmēram, nosakot fiksētas summas. Izvēlēto summu apmērs tuvināts pašreiz spēkā esošajam neapliekamajam minimumam, taču izvēlēts tāds, lai nodokļa maksātājiem neradītu problēmas atcerēties. Minētās summas plānots periodiski, aptuveni reizi piecos gados, pārskatīt, ņemot vērā neapliekamā minimuma apmēru u.c. rādītājus. Nepieciešamība atteikties no piesaistes pie neapliekamā minimuma izriet no Valdības deklarācijas, kurā paredzēts ar 2016. gadu ieviest progresīvo iedzīvotāju ienākumu nodokļa neapliekamo minimumu, paaugstinot to mazo algu saņēmējiem, vidējo algu saņēmējiem saglabājot tuvu esošajam apmēram, savukārt algām, kas būtiski pārsniedz vidējo algu valstī, to nepiemērojot.  *Likuma 9.panta pirmās daļas 32.1punkts*  Šobrīd jebkura darba devēja dāvana darbiniekam, kurai ir materiāla novērtējuma raksturs, tiek aplikta ar iedzīvotāju ienākuma nodokli. Lai nerastos problēmas, kad darba devējs, piemēram, darbinieku vēlētos sveikt jubilejā ar ziediem, Likumā tiek noteikts, ka darba devēja dāvana, kas taksācijas gada laikā nepārsniedz 14,23 *euro,* līdzīgi kā Pievienotās vērtības nodokļa likumā,turpmāk netiks ietverta gada apliekamajā ienākumā un ar iedzīvotāju ienākuma nodokli netiks aplikta.  *Likuma 9.panta pirmās daļas 36.2, 36.3 un 36.4punkts*  Likuma pamatprincips ir ar nodokli aplikt jebkura veida ienākumus, savukārt ar nodokli neapliekamie ienākumi noteikti likuma 9.panta pirmajā daļā no noslēgta uzskaitījuma veidā. Lai izvairītos no dažādām interpretācijām minētajā uzskaitījumā ietverti arī atsevišķi kompensāciju veidi, kuri pēc ekonomiskās būtības ne visos gadījumos atlīdzina nodokļa maksātāja reālus, dokumentāri pamatotus izdevumus, bet kuru summārais apmērs, pamatojoties uz pieredzi un budžeta iespējām, ir noteikts likumos un Ministru kabineta noteikumu noteiktos ietvaros (piemēram, ar nodokli neapliek komandējumu dienas naudu Ministru kabineta noteikto normu ietvaros).  Līdz šim likums kā ar nodokli neapliekamu izņēmumu nav atrunājis morālā kaitējuma kompensācijas, tomēr šo kompensāciju īpašais raksturs pēc savas būtības neļauj tās uzskatīt par nodokļa maksātāja ienākumu, lai arī ir problemātiski naudas izteiksmē novērtēt cilvēka sāpes un morālās ciešanas un arī šajā gadījumā netiek segti dokumentāri pamatoti maksātāja izdevumi. Iespējams, ka šādas kompensācijas tiek maksātas vienā summā kopā ar materiālo zaudējumu (piemēram, ārstniecības izdevumu atlīdzību). Vienlaikus morālā kaitējuma kompensāciju īpašais raksturs, ja vien netiek noteikti skaidri kritēriji, ļauj tās izmantot nodokļu optimizācijas shēmās, no kuru pielietošanas – kā to apliecinājusi 2013.gada 22.novembra traģēdija veikalā “Maxima” - negodīgus cilvēkus diemžēl neattur pat valsts mēroga traģēdijas.  Tādējādi no nodokļa atbrīvoto ienākuma veidu saraksts papildināts ar kompensācijām, kas samaksātas cietušajam par radīto kaitējumu, pamatojoties uz tiesas nolēmumu vai brīvprātīgi kriminālprocesā, saskaņā ar likumu “Par izziņas iestādes, prokuratūras vai tiesu nelikumīgas vai nepamatotas rīcības rezultātā nodarīto zaudējumu atlīdzināšanu, kuri nav saistīti ar darba (dienesta attiecībām vai to pārtraukšanu vai kuram nav ienākuma gūšanas rakstura, kā arī atlīdzību par morālo kaitējumu, pamatojoties uz tiesas nolēmumu civillietā. Savukārt, ja tiek atlīdzināti nesaņemtie darba ienākumi vai, piemēram, negūtā peļņa, minētais ienākums kā darba ienākums vai saimnieciskās darbības ienākums ir iedzīvotāju ienākuma nodokļa objekts. Līdzīga pieeja likumā jau iestrādāta attiecībā uz valsts pārvaldes iestādes vai pašvaldības iestādes vai citas atvasinātas publisko tiesību juridiskas personas vai publiskās aģentūras iestādes lēmuma vai tiesas nolēmuma pamata izmaksāto zaudējumu atlīdzinājumu (Likuma 9.panta trešās daļas 36.1 punkts).  Iepriekš minēto, ar nodokli neapliekamo kompensāciju gadījumā rodas pārliecība, ka tās nav noteiktas subjektīvi vai nesamērīgi, bet līdzekļu izmaksai ir nopietns pamatojums un kompensācijas apmērs izriet vai nu pamatojoties uz tiesas izvērtējumu, vai arī no nodarījuma smaguma (ir ierosināta krimināllieta), vai arī pamatu kompensācijai radījusi valsts iestāžu nelikumīga vai nepamatota rīcība.  *Likuma 9.panta trešā daļa*  Latvijas Republika ir saņēmusi Eiropas Komisijas informācijas pieprasījumu EU PILOT lietā Nr.6857/14/TAXU, kur Eiropas Komisija norāda uz Latvijas tiesību aktu neatbilstību Eiropas Savienības tiesībām attiecībā uz ienākuma no nekustamā īpašuma atsavināšanas atbrīvošanu no iedzīvotāju ienākuma nodokļa neattiecināšanu uz Latvijas nerezidentiem, kuri taksācijas gadā Latvijā guvuši 75 procentus vai mazāk no saviem kopējiem ienākumiem.  Līdz ar to, likumprojekts paredz nodrošināt nediskriminācijas principa ievērošanu ienākumam no nekustamā īpašuma atsavināšanas, piemērojot atbrīvojumu likumā noteiktajos gadījumos arī tad, ja ienākuma guvējs ir citas Eiropas Savienības dalībvalsts vai Eiropas Ekonomiskās zonas valsts rezidents.  *Likuma 11.panta trīspadsmitā daļa un 28.panta 15.punkts*  Likumā ir noteikts, ka ar nodokli netiek aplikti fiziskās personas kalendāra gadā gūtie ienākumi no lauksaimnieciskās ražošanas un lauku tūrisma pakalpojumu sniegšanas, kā arī no sēņošanas, ogošanas vai savvaļas ārstniecības augu un ziedu vākšanas, ja tie nepārsniedz 3000 *euro* gadā. Pašlaik likumā nav skaidri atrunāts, ka, nodarbojoties tikai ar šādu saimniecisko darbību, maksātājam ir tiesības brīvi izraudzītā veidā skaitīt kopā no saimnieciskās darbības gūtos ienākumus, veicot elementāru uzskaiti – summējot saņemto naudu.  Lai nodrošinātu vienveidīgu likuma normu piemērošanu, ja fiziskās personas saimnieciskā darbība ir saistīta tikai ar ienākumu gūšanu no lauksaimnieciskās ražošanas un lauku tūrisma pakalpojumu sniegšanas, kā arī no savvaļas velšu vākšanas, un minētie ienākumi nepārsniedz 3000 *euro* gadā, likumprojekts atrunā maksātāja tiesības ienākumu uzskaiti veikt brīvā formā. Likumprojektā ir paredzēts, ka piecu darba dienu laikā pēc dienas, kad minētie taksācijas gada ienākumi ir sasnieguši 3000 *euro*, maksātājam jāreģistrējas VID kā saimnieciskās darbības veicējam un jāinformē VID par izvēlēto saimnieciskās darbības ienākuma aprēķināšanas veidu, t.i., vai ar nākamo dienu pēc minētā ierobežojuma sasniegšanas grāmatvedības uzskaite tiks kārtota vienkāršā vai divkāršā ieraksta sistēmā. Maksātājs, kas taksācijas gadā reģistrējis saimniecisko darbību un paziņojis VID, kādā kārtībā kārtos grāmatvedību, arī turpmākajos taksācijas gados, gūstot ienākumus no lauksaimnieciskās ražošanas, lauku tūrisma pakalpojumu sniegšanas un no savvaļas velšu vākšanas, uzskaiti veic izvēlētā kārtībā. Jāņem vērā, ka likumā ir noteikts, ka maksātājs, kas uzsācis kārtot grāmatvedību divkāršā ieraksta sistēmā, to dara vismaz piecus taksācijas gadus pēc kārtas.  *Likuma 11.1 panta ceturtās daļas 3.punkts*  Normas redakcija precizēta, veidojot atsauci uz likuma “Par uzņēmumu ienākuma nodokli” normu, lai novērstu normas dublēšanu un nodrošinātu normas vienveidīgu piemērošanu.  *Likuma 11.7 panta ceturtā un piektā daļa*  Šobrīd likums nosaka, ka, atsavinot nekustamo īpašumu, kuru veido lauksaimniecības zeme un mežs, likuma 11.7 panta trešo daļu attiecībā uz ienākumu no šāda nekustamā īpašuma atsavināšanas piemēro proporcionāli tai platības daļai, kura pēc lietošanas mērķa ir lauksaimniecības zeme. Šobrīd likumā nav noteikts, kā rīkoties gadījumā, ja tiek atsavināts nekustamais īpašums, kuru veido lauksaimniecības zeme un cita veida zeme*.*  Līdz ar to, likumprojektā paredzēts, ka, atsavinot nekustamo īpašumu, kuru veido lauksaimniecības zeme un cita veida zeme (piemēram, krūmāji, purvi, zeme zem ūdeņiem)*,* likuma 11.7 panta trešo daļu attiecībā uz ienākumu no šāda nekustamā īpašuma atsavināšanas piemēro proporcionāli tai platības daļai, kura pēc lietošanas mērķa ir lauksaimniecības zeme.  Likumprojekts paredz pārcelt Ministru kabineta 2010.gada 21.septembra noteikumu Nr.899 “Likuma "[Par iedzīvotāju ienākuma nodokli](http://likumi.lv/ta/id/56880-par-iedzivotaju-ienakuma-nodokli)" normu piemērošanas kārtība” normu uz likumu, lai tiesību normas būtu vienuviet.  *Likuma 11.6 panta 1.1 un 2.1 daļa, 11.9panta 7.4 daļa un 16.1panta 4.1daļa*  Pašreiz likumā nepārprotami nav atrunāts nodokļu piemērošanas režīms, nosakot ienākuma, kas radies no nekustamā īpašuma ieguldīšanas kapitālsabiedrības pamatkapitālā apmaiņā pret kapitālsabiedrības kapitāla daļām vai akcijām, gūšanas dienu. Ņemot vērā, ka dienā, kad tiek veikta nekustamā īpašuma ieguldīšana kapitālsabiedrības pamatkapitālā, pretim tiek saņemtas kapitāla daļas vai akcijas par lielāku vērtību nekā nekustamā īpašuma iegādes vērtība (jo nekustamā īpašuma vērtība periodā no iegādes dienas līdz ieguldīšanas dienai parasti aug), maksātājs pēc ekonomiskās būtības gūst ienākumu. Tomēr tā kā maksātāja rīcībā ieguldījuma veikšanas dienā var nebūt naudas līdzekļu (ieguldot īpašumu, ienākums tiek gūts akciju vai daļu veidā) nodokļa nomaksai un šo ienākumu iespējams vienīgi realizēt, atsavinot iegūtās akcijas vai kapitāla daļas, bet minētais būtu pretrunā ar mērķi veicināt uzņēmējdarbību, likumprojekts paredz, ka par šāda ienākuma gūšanas dienu uzskatāma diena, kad apmaiņā iegūtās kapitāla daļas vai akcijas tiek atsavinātas. Līdzīga pieeja jau pašreiz tiek piemērota gadījumos, ja vienas akcijas vai kapitāla daļas tiek aizstātas ar citām (šāda kārtība atrunāta Ministru kabineta 2010.gada 21.septembra noteikumos Nr.899 “Likuma "[Par iedzīvotāju ienākuma nodokli](http://likumi.lv/ta/id/56880-par-iedzivotaju-ienakuma-nodokli)" normu piemērošanas kārtība”). Arī ārvalstīs bieži tiek īstenota līdzīga prakse.  Līdz ar to likumprojektā tiek paredzēts, kā šajā gadījuma noteikt ienākumu no kapitāla pieaugumu (apliekamo ienākumu nosaka kā apmaiņā iegūto kapitāla daļu vai akciju nominālvērtības un nekustamā īpašuma iegādes vērtības starpību).  Savukārt, ja nekustamais īpašums ir ticis izmantots saimnieciskajā darbībā, bet pēc tam, reorganizējot saimniecisko darbību, ieguldīts, piemēram, kapitālsabiedrības pamatkapitālā, apliekamo ienākumu nosaka kā kapitāla daļu vai akciju nominālvērtības un nekustamā īpašuma atlikušās vērtības starpību, t.i., vērā tiek ņemts arī saimnieciskās darbības ietvaros iedzīvotāju ienākuma nodokļa aprēķināšanas vajadzībām norakstītais nekustamā īpašuma nolietojums. Likumprojekts paredz analoģisku apliekamā ienākuma noteikšanas kārtību arī tad, ja saimnieciskā darbība izmantots nekustamais īpašums vispirms tiek pārklasificēts par personiskajām vajadzībām izmantojamu ķermenisku lietu, bet pēc tam ieguldīts kapitālsabiedrības pamatkapitālā. Šāda regulējuma mērķis ir novērst šādas pārklasificēšanas izmantošanu iespējamai nodokļu plānošanai.  *Likuma 12.panta 10.1  daļa un 11.10 panta devītās daļas 1.punkts.*  Saskaņā ar Latvijas likumiem pensionāra neapliekamo minimumu var piemērot pensijai, bet – ja tā ir mazāka par 2820 eiro gadā – atlikušo, neizmantoto, neapliekamā minimuma daļu izmantot attiecībā pret citiem gūtajiem ienākumiem, kuri tiek aplikti ar 24% iedzīvotāju ienākuma nodokļa likmi (piemēram, darba algu vai saimnieciskās darbības ienākumiem).  Bieži vien Latvijas nodokļu maksātājiem izmaksātā pensija atbilstoši noslēgtajiem starpvalstu līgumiem ir apliekama ar nodokļiem tikai ārvalstī (vai arī ārvalstī netiek aplikta ar nodokli), tāpēc var veidoties situācija, ka Latvijas nodokļu maksātājs gūst ārvalstu pensiju (apliktu vai neapliktu ar nodokli – atkarībā no attiecīgās valsts normatīvajiem aktiem), bet pensionāra neapliekamo minimumu var attiecināt uz citiem ienākumiem, piemēram, darba algu pilnā apmērā. Tādējādi var veidoties nevienlīdzība starp personām, kas saņem pensiju saskaņā ar Latvijas Republikas normatīvajiem aktiem, un personām, kas saņem pensiju atbilstoši ārvalsts normatīvajiem aktiem.  Tāpat atsevišķās valstīs noteiktais pensijas saņemšanas minimālais vecums atšķiras no Latvijā noteiktā vecuma un var būt ievērojami mazāks. Tādējādi var veidoties nevienlīdzība arī starp viena vecuma nodokļa maksātājiem, piemērojot tiem atšķirīga apmēra neapliekamo minimumu.  Latvijā personai tiesības uz valsts vecuma pensiju pašreiz vispārējā gadījumā ir no 62 gadiem un 3 mēnešiem (atbilstoši likuma “Par valsts pensijām” pārejas noteikumu 8.¹ punktam, pensionēšanās vecums pakāpensiki tiek paaugstināts). Savukārt ir valstis, kur tiesības uz vecuma pensiju persona iegūst no agrāka vecuma, piemēram, no 55 gadu vecuma. Līdz ar to šis 55 gadus vecais citas valsts pensijas saņēmējs, kurš tiek nodarbināts Latvijā, darba algai var piemērot 235 euro mēnesī neapliekamo minimumu, savukārt Latvijas 55 gadus veca persona, kura strādā Latvijā un nesaņem citas valsts pensiju, darba algai mēnesī var piemērot kā neapliekamo minimumu tikai 75 euro.  Lai novērstu iepriekš minēto nevienlīdzību, likumprojekts paredz piemērot vispārējo neapliekamo minimumu 75 eiro apmērā līdz brīdim, kad pensijas saņēmējs sasniedzis Latvijā noteikto pensionēšanās vecumu.  Likumprojekts paredz samazināt nevienlīdzību attiecībā uz samazinātās patentmaksas piemērošanu, nosakot, ka to var piemērot personas, kas saņem vecuma pensiju un ir tiesīgas piemērot pensionāra neapliekamo minimumu.  *11.10panta otrā un trešā daļa, 20.panta otrā daļa, 32.panta otrā daļa un 32.1panta trešā daļa*  Tehniska rakstura grozījumi un precizējumi, aizstājot likuma nosaukumu ar aktuālajiem, izslēdzot atsauci uz iepriekš izslēgtu normu u.tml.  *Likuma 11.12 panta 8.1 daļa*  Šobrīd ir identificēts nodokļa nomaksas optimizācijas risks, ja lauksaimniecības uzņēmums vienlaicīgi nodarbina personu gan sezonas lauksaimniecības darbos, gan citos darbos. Šajā gadījumā pastāv iespēja daļu no atlīdzības (līdz pat 3000 *euro*) par darbiem, kas likuma “Par iedzīvotāju ienākuma nodokli” 11.12panta izpratnē nav kvalificējami kā lauksaimniecības sezonas rakstura darbi, uzskaitīt kā sezonas lauksaimnieku ienākumu un maksāt par to sezonas laukstrādnieku ienākuma nodokli.  Lai nodrošinātu sezonas laukstrādnieku ienākuma nodokļa ieturēšanu tikai no sezonas laukstrādnieku ienākuma un novērstu nepamatotu atvieglotā nodokļa maksāšanas režīma piemērošanu, likumprojekts paredz nodokļa nomaksas pretizvairīšanās normu, nosakot, ka maksātājs, kurš vienlaikus saņem  sezonas laukstrādnieku ienākumu un citu ienākumu no uzņēmuma līguma vai darba līguma izpildes, nepiemēro šā panta noteikumus un maksā nodokli šajā likumā noteiktajā vispārējā kārtībā.  *Likuma 13.panta trešā daļa*  Šobrīd Likums nosaka, ka iedzīvotāju ienākuma nodokļa atvieglojums par apgādībā esošu personu nav piemērojams, ja Likuma 13.panta 1.punktā minētās personas patstāvīgi saņem ar nodokli apliekamos ienākumus (izņemot apgādnieka zaudējuma pensiju, kas piešķirta saskaņā ar likumu "[Par valsts pensijām](http://likumi.lv/doc.php?id=38048)"), kas pārsniedz noteikto nodokļa atvieglojuma apmēru.  Saskaņā ar Ministru kabineta 2014.gada 22.jūlija sēdes protokola Nr.40 47§ 2.2.apakšpunktu, Finanšu ministrijai sadarbībā ar Labklājības ministriju jāsagatavo likumprojekts „Grozījumi likumā „Par iedzīvotāju ienākuma nodokli””, iekļaujot to valsts budžeta 2015.gadam likumprojekta pavadošo likumu paketē, lai noteiktu, ka sākot ar 2015.gadu laikā, kad izglītojamie iesaistās Nodarbinātības valsts aģentūras organizētajā nodarbinātības pasākumā vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs, izglītojamo vecākiem par izglītojamajiem tiktu saglabāts likuma „Par iedzīvotāju ienākuma nodokli” 13.panta pirmās daļas 1.punkta "a)" apakšpunktā noteiktais nodokļa atvieglojums.  Ņemot vērā minēto,, un ievērojot vienlīdzības principu, likumprojekts paredz, ka turpmāk maksātājs varēs piemērot iedzīvotāju ienākuma nodokļa atvieglojumu par apgādībā esošu personu, kura vasaras brīvlaikā (saskaņā ar Vispārējās izglītības likumu) saņem ar nodokli apliekamus ienākumus un ir vecumā līdz 19 gadu vecumam, un mācās vispārējās, profesionālās, augstākās vai speciālās izglītības iestādē.  Minētā norma mazinās VID administratīvo slogu, administrējot iedzīvotāju ienākuma nodokli.  *Likuma 15.panta vienpadsmitā daļa un 114.pārejas noteikumu punkts*  Šobrīd personālsabiedrības, t.sk., alternatīvie ieguldījumu fondi, kas tiek veidoti kā komandītsabiedrības, nav ne uzņēmumu ienākuma nodokļa, ne iedzīvotāju ienākuma nodokļa maksātāji un nodokļus par personālsabiedrībā gūto ienākumu maksā tās biedri. Izvērtējot kopējo nodokļu slogu, kas akumulējas personālsabiedrību biedru līmenī maksātajos nodokļos (iedzīvotāju ienākuma nodoklis un nodokļi, kas tiek maksāti to kapitālsabiedrību līmenī, kurās personālsabiedrība ir veikusi ieguldījumus), kā arī izvērtējot ar uzņēmumu ienākuma nodokli apliekamā ienākuma noteikšanas kārtību personālsabiedrības līmenī, ir konstatēta problēma, ka netiek nodrošināta līdzīga rakstura ienākumu vienveidīga aplikšana ar iedzīvotāju ienākuma nodokli, salīdzinājumā ar situācijām, kad fiziskā persona investīcijas veiktu tieši, kā arī situācijām, kad alternatīvajā ieguldījumu fondā izmanto citu fondu veidošanas formu (lietu kopību vai akciju sabiedrību).  Lai mazinātu atšķirības līdzīgu ienākuma veidu aplikšanai ar iedzīvotāju ienākuma nodokli, likumprojekts paredz, ka turpmāk uz personālsabiedrības biedru attiecināmajai personālsabiedrības ar uzņēmumu ienākuma nodokli apliekamā ienākuma daļai, kas ir ienākums no kapitāla, kas nav kapitāla pieaugums vai ir ienākums no kapitāla pieauguma, piemēros likuma 15.panta 3.1 daļā minētās likmes (attiecīgi – 10% vai 15%).  Lai īstenotu tiesiskās paļāvības principa ievērošana likumprojekta pārejas noteikumi paredz, ka minētās nodokļa likmes sāk piemērot ienākumiem, kas gūti pēc 2015.gada 1.janvāra.  *Likuma 17.panta 7.3 daļa*  Likums paredz, ka sezonas laukstrādnieku ienākuma izmaksātājs nosūta Valsts ieņēmumu dienestam paziņojumu par fiziskajai personai izmaksātajām summām. Tomēr padziļināti izvērtējot informācijas saturu, kuru sezonas laukstrādnieku ienākuma izmaksātājs jau taksācijas gada laikā ievada Lauku atbalsta dienesta informācijas sistēmā saskaņā ar Likuma 11.12 panta sesto daļu un attiecīgi saskaņā ar likumu sniedz Valsts ieņēmumu dienestam, konstatēts, ka sniegtie paziņojumi neietver administrēšanai nepieciešamu, jaunu informāciju. Tādējādi, lai mazinātu administratīvo slogu sezonas laukstrādnieku ienākuma izmaksātājiem, no Likuma paredzēts izslēgt prasību par paziņojuma sniegšanu Valsts ieņēmumu dienestam saistībā ar konkrēto ienākuma veidu.  *Likuma 19.panta otrā daļa*  Nepieciešamība atteikties no piesaistes pie neapliekamā minimuma izriet no Valdības deklarācijas, kurā paredzēts ar 2016. gadu ieviest progresīvo iedzīvotāju ienākumu nodokļa neapliekamo minimumu, paaugstinot to mazo algu saņēmējiem, vidējo algu saņēmējiem saglabājot tuvu esošajam apmēram, savukārt algām, kas būtiski pārsniedz vidējo algu valstī, to nepiemērojot.  Jaunais slieksnis - 4000 *euro,* izvēlēts tāds, lai nodokļa maksātājiem neradītu problēmas to atcerēties, kā arī noapaļots par labu maksātājam.  *Likuma 19.panta 2.4 daļa*  Likuma 19.panta 2.1 daļa paredz minimālā iedzīvotāju ienākuma nodokļa maksājuma veikšanu 50 *euro* apmērā, ja taksācijas gadā nav gūts ar nodokli apliekams ienākums no saimnieciskās darbības vai ja aprēķinātā nodokļa summa no saimnieciskās darbības apliekamā ienākuma nepārsniedz 50 *euro.* Nodoklis tika ieviests, lai novērstu, ka VID reģistrēts liels maksātāju skaits, kuru sniegtie dati VID liecina, ka saimnieciskā darbība netiek veikta, vai arī samaksātais nodoklis nesedz nodokļa administrēšanas izdevumus, kā arī samazinātu nodokļu optimizācijas risku. Likumā paredzēti arī izņēmumi, kad minēto nodokļa maksājumu nepiemēro, t.i., saimnieciskās darbības uzsākšanas vai izbeigšanas gadā, kā arī tad, ja tiek veikti iedzīvotāju ienākuma nodokļa maksājumi vai valsts sociālās apdrošināšanas obligātās iemaksas par darbiniekiem, vai valsts sociālās apdrošināšanas iemaksas par sevi kā pašnodarbinātu personu. Tomēr likumā nav atrunāts gadījums, ja maksātājs atrodas bērna kopšanas atvaļinājumā, atrodas grūtniecības vai dzemdību atvaļinājumā vai slimo (darba nespējas lapa B), kas būtībā arī ir objektīvs iemesls, lai maksātājs nespētu veikt aktīvu saimniecisko darbību. Tādējādi likumprojekts paredz papildināt likumu ar izņēmumu, kas paredz nepiemērot minimālo iedzīvotāju ienākuma nodokļa maksājumu 50 euro apmērā arī proporcionāli par taksācijas gada periodu, kurā maksātājs ir atradies bērna kopšanas atvaļinājumā, kā arī pārejošas darbnespējas, grūtniecības un dzemdību atvaļinājuma kalendāra dienām, par kurām maksātājam – fiziskajai personai ir izsniegta darbnespējas lapa “B”.  *Likuma* *19.panta otrā daļa un 20.panta pirmā daļa*  Saskaņā ar līdz šim esošo kārtību iekšzemes nodokļa maksātājs varēja neiesniegt deklarāciju, ja tas Latvijas Republikā bija guvis ienākumus, no kuriem izmaksas vietā bija ieturēts nodoklis un tā taksācijas gada ienākumi nepārsniedza četrkāršotu taksācijas gada neapliekamā minimuma apmēru vai arī tam saskaņā ar likuma 19.panta otro daļu gūtie ienākuma nebija jāuzrāda deklarācijā. Minētais bija attiecināms arī uz gadījumiem, ja iekšzemes nodokļa maksātājs bija guvis vienu no minētajiem ienākumu veidiem.  Tomēr attīstoties informācijas apstrādes iespējām, informācijas apmaiņai starp valsts institūcijām, kā arī pilnveidojot paziņojumu sniegšanas un apstrādes sistēmu par izmaksātajiem ienākumiem, kurus ienākuma izmaksātājs iesniedz VID, konstatēts, ka nepastāv nepieciešamība sniegt deklarāciju arī tad, ja maksātāja taksācijas gada neapliekamie ienākumi pārsniedz četrkāršotu taksācijas gada neapliekamo minimumu, taču maksātāja neapliekamos ienākumu veido vienīgi Valsts sociālās apdrošināšanas aģentūras izmaksātie pabalsti vai pabalsti, kuri nav apliekami ar iedzīvotāju ienākuma nodokli saskaņā ar Likuma 9.panta pirmās daļas 37., 37.1, 37.2, 38., 39. un 40.punktu. Tādējādi grozījumi paredz, ka gūstot arī šādus ienākumus, maksātājam nebūs jāsniedz nodokļa deklarācija, ja vien tas nebūs guvis citus, deklarējamus, ienākumus. Grozījumu rezultātā samazināsies administratīvais slogs gan nodokļa maksātājiem, gan VID, jo samazināsies apstrādājamo deklarāciju daudzums. Vienlaikus paredzēts līdzšinējo neapliekamo ienākumu slieksni – četrkāršoto taksācijas gada neapliekamo minimumu – aizstāt ar fiksētu summu 4000 *euro* apmērā (skat. anotācijas skaidrojumu par Likuma 9.panta pirmās daļas 20, 25. un 27.punktu)*.*  Tomēr, ja maksātāja taksācijas gada neapliekamie ienākumi pārsniegs 4000 *euro*, bet no Latvijas budžeta izmaksātie pabalsti veidos vienīgi daļu no šiem neapliekamajiem ienākumiem, maksātājam deklarācija būs jāsniedz, taču tajā nebūs jānorāda Valsts sociālās apdrošināšanas aģentūras izmaksātie pabalsti vai pabalsti, kuri nav apliekami ar iedzīvotāju ienākuma nodokli saskaņā ar Likuma 9.panta pirmās daļas 37., 37.1, 37.2, 38., 39. un 40.punktu.  *Likuma 27.pants*  Finanšu ministrs, izpildot Ministru kabineta 2014. gada 23. septembra sēdes protokola Nr. 50 45.§ 2. punktu, 2014. gada 29. septembrī ir paziņojis, ka tiek lauzti ar Rīgas domi un Ventspils pilsētas domi noslēgtie līgumi par iedzīvotāju ienākuma nodokļa īpašo iekasēšanas kārtību (Finanšu ministrijas 29.09.2014. vēstule Nr. 4-09/5475 Rīgas domei un Finanšu ministrijas 29.09.2014. vēstule Nr. 4-09/5474 Ventspils pilsētas domei). Līdz ar to pašvaldības vairs neīsteno nodokļa administrēšanas funkcijas. Spēku zaudē Ministru kabineta 1996.gada 9.jūlija noteikumi Nr.253 “Noteikumi par iedzīvotāju ienākuma nodokļa administrēšanas funkcijām”.  Ņemot vērā minēto, no likuma nepieciešams izslēgt 27.pantu.  *Likuma pārejas noteikumu 52.punkts*  Šobrīd Likuma pārejas noteikumu 52.punkts nosaka, ka no aplikšanas ar iedzīvotāju ienākuma nodokli atbrīvo atbilstoši [Bezdarbnieku un darba meklētāju atbalsta likumam](http://likumi.lv/doc.php?id=62539) bezdarbnieka statusu ieguvušas fiziskās personas 2010., 2011., 2012., 2013. un 2014.gadā gūtos ienākumus no Eiropas Sociālā fonda darbības programmas "Cilvēkresursi un nodarbinātība" vai valsts budžeta līdzekļiem par aktīvajiem nodarbinātības pasākumiem, kurus Nodarbinātības valsts aģentūra kvalificējusi par stipendijām vai atlīdzībām.  Ņemot vērā to, ka minēto personu ienākumi no Eiropas Sociālā fonda darbības programmas "Cilvēkresursi un nodarbinātība" vai valsts budžeta līdzekļiem par aktīvajiem nodarbinātības pasākumiem, kurus Nodarbinātības valsts aģentūra kvalificējusi par stipendijām vai atlīdzībām ir zemi, un to aplikšana ar iedzīvotāju ienākuma nodokli esošajā apmērā ievērojami pasliktinātu nabadzīgākās iedzīvotāju daļas situāciju, normas mērķis ir turpināt minētajiem ienākumiem paredzēt atbrīvojumu no aplikšanas ar iedzīvotāju ienākuma nodokli arī 2015., 2016. un 2017.gadā.  Likumprojektā veikti arī redakcionāla un tehniska rakstura grozījumi. |
| 3. | Projekta izstrādē iesaistītās institūcijas | Valsts ieņēmumu dienests, Tieslietu ministrija, Labklājības ministrija un Zemnieku saeima. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. fiziskās personas – iedzīvotāju ienākuma nodokļa maksātāji; 2. saimnieciskās darbības veicēji; 3. fiziskās personas – nerezidenti, kuri gūst procentu ienākumu no publiskā apgrozībā esošiem finanšu instrumentiem; 4. fiziskās personas, kuras gūst:  * kompensāciju, kas samaksāta cietušajam par radīto kaitējumu, pamatojoties uz tiesas nolēmumu vai brīvprātīgi kriminālprocesā; * zaudējumu atlīdzinājumu, kurš nav saistīts ar darba (dienesta) attiecībām vai to pārtraukšanu vai kuram nav ienākuma gūšanas rakstura; * atlīdzību par morālo kaitējumu, pamatojoties uz tiesas nolēmumu civillietā.  1. sezonas laukstrādnieku ienākuma izmaksātājs un maksātājs; 2. fiziskās personas, kuras saņem Likuma 9.panta pirmās daļas 37., 37.1, 37.2, 38., 39. un 40.punktā minētos pabalstus. |
| 2. | Tiesiskā regulējuma ietekme uz tautsaimniecību un administratīvo slogu | *Fiziskās personas – nerezidenti, kuri gūst procentu ienākumu no publiskā apgrozībā esošiem finanšu instrumentiem*  Tiks stimulēta uzņēmējdarbības vide, jo tiek sakārtots nodokļa režīms atiecībā uz nerezidentiem, kuri gūst procentu ienākumu no publiskā apgrozībā esošiem finanšu instrumentiem.  *Saimnieciskās darbības veicēji*  Saimnieciskās darbības veicējiem tiks uzlabota uzņēmējdarbības vide, radot skaidrus priekšnoteikumus ieguldījumiem kapitālsabiedrības pamatkapitālā.  *Fiziskās personas, kuras gūst:*   * *kompensāciju, kas samaksāta cietušajam par radīto kaitējumu, pamatojoties uz tiesas nolēmumu vai brīvprātīgi kriminālprocesā;* * *zaudējumu atlīdzinājumu, kurš nav saistīts ar darba (dienesta) attiecībām vai to pārtraukšanu vai kuram nav ienākuma gūšanas rakstura;* * *atlīdzību par morālo kaitējumu, pamatojoties uz tiesas nolēmumu civillietā.*   Administratīvais slogs nemainīsies, jo šobrīd uzskaitītie ienākumi ir apliekami ar iedzīvotāju ienākuma nodokli. Ienākumi turpmāk gada ienākumu deklarācijā būs jāuzrāda kā ar nodokli neapliekami.Turpmākais nodokļa režīms nodrošinās taisnīgu attieksmi pret fiziskajām personām, kam izmaksās kompensācijas, ja tām nav ienākuma rakstura.  *Sezonas laukstrādnieku ienākuma izmaksātājs un maksātājs* Samazināsies sezonas laukstrādnieku ienākuma izmaksātāja administratīvais slogs, jo samazināsies VID iesniedzamo paziņojumu par fiziskajai personai izmaksātajām summām skaits. Vienlaikus tiks nodrošināta godīga konkurence uzņēmējdarbībā, novēršot iespējas sezonas laukstrādnieku ienākuma nodokļa plānošanā.  *Fiziskās personas, kuras saņem likuma 9.panta pirmās daļas 37., 37.1, 37.2, 38., 39. un 40.punktā minētos pabalstus*  Samazināsies administratīvais slogs gan ienākuma izmaksātājam, gan ienākuma saņēmējam, jo tiks atcelts pienākums iesniegt informāciju, kas ir valsts iestāžu rīcībā saskaņā ar citiem normatīvajiem aktiem. Vienlaicīgi samazināsies administratīvais slogs arī VID, jo samazināsies apstrādājamo gada ienākumu deklarāciju daudzums.  Attiecībā uz pārējām fiziskajām personām – iedzīvotāju ienākuma nodokļa maksātājiem administratīvais slogs nemainīsies. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2014.** | | Turpmākie trīs gadi (*euro*) | | |
| **2015.** | **2016.** | **2017.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1.   Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2.   Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3.   Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4.Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5.   Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 | 0 |
| 5.2. speciālais budžets | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | *Likuma 11.panta trīspadsmitā daļa un 28.panta 15.punkts*  Pamatojoties uz Ministru prezidenta 2014.gada 17.janvāra rezolūciju Nr.18/TA-1455/16956 (2013), fiskālā ietekme ir iekļauta nodokļu ieņēmumu prognozēs.  *Likuma 12.panta 10.1 un 10.2 daļa*  Pēc VID datubāzes informācijas 2012.gadā tika izmaksātas 7110 pensijas, kas ir izmaksātas saskaņā ar Eiropas Savienības regulām. No 7110 personām 4966 personas saņēma pensiju, kas ir jaunākas par 65 gadiem. Saskaņā ar VSAA informāciju, NVS valstu pensiju izmaksu VSAA nodrošina nelielai pensionāru daļai. Līdz ar to fiskālā ietekme vērtējama **+400 000 *euro*** apmērā.  Pamatojoties uz Ministru kabineta 2014.gada 10.novembra sēdē atbalstīto informatīvo ziņojumu "Par iespējām palielināt ieņēmumus" (protokols Nr.61 29.§), fiskālā ietekme ir iekļauta nodokļu ieņēmumu prognozēs.  *Likuma 13.panta 3. daļa*  Nodarbinātības valsts aģentūras (turpmāk – NVA) 2014.gada īstenotajā skolēnu vasaras nodarbinātības pasākumā tika iesaistīti virs 4,0 tūkst. skolēnu, kas ir vecumā līdz 19 gadiem, un pieņemot, ka vēl ap 2,0 tūkst. skolēnu tiek nodarbināti vasaras brīvlaikā ārpus NVA īstenotā pasākuma, fiskālā ietekme 2015.gadā būtu **-227 700 *euro***, 2016. un 2017.gadā **–217 800 *euro***.  Fiskālā ietekme 2015.gadā 165 (atvieglojums par apgādībā esošu personu, *euro*/mēn)\*6 000\*23% (iedzīvotāju ienākuma nodokļa likme 2015.gadā) = 227 700 *euro*  Fiskālā ietekme 2016. un 2017.gadā 165 (atvieglojums par apgādībā esošu personu, *euro*/mēn)\*6 000\*22% (iedzīvotāju ienākuma nodokļa likme 2016. un 2017.gadā) = 217 800 *euro*  Pamatojoties uz Ministru kabineta 2014.gada 22.jūlija sēdes protokola Nr.40 47§ 2.punktu, fiskālā ietekme ir iekļauta nodokļu ieņēmumu prognozēs.  *Likuma 15.panta vienpadsmitā daļa*  2013.gadā 2 personālsabiedrības ir saņēmušas dividendes no citiem maksātājiem 1 565 159 *euro* apmērā. Pēc VID rīcībā esošajiem gada pārskatiem var secināt, ka minētās personālsabiedrības nodarbojas ar finanšu darījumiem un to ieņēmumus pamatā veido saņemtās dividendes. Pieņemot, ka 70 procenti no šiem ienākumiem tiek izmaksāti personālsabiedrības biedriem fiziskām personām dividenžu veidā, šīm personām turpmāk maksājot iedzīvotāju ienākuma nodokli no saņemto dividenžu daļas, kas ietverta personālsabiedrības ar nodokli apliekamajā ienākumā un kura attiecināma uz to biedriem – fiziskajām personām, 2016.gadā tiek prognozēts budžeta ieņēmumu palielinājums 1,6\*70%\*10%\*2=**200 000 *euro*** apmērā. Jāņem vērā, ka šobrīd nav informācijas par personālsabiedrību gūto ienākumu no akcijām, līdz ar to minētais budžeta ieņēmumu palielinājums faktiski varētu būt liekāks un turpmāk palielināties.  Tāpat prognozes var palielināties, pieaugot personālsabiedrību skaitam, kuras saņem šāda veida ienākumus. Ņemot vērā iepriekš minēto, prognozēto budžeta ieņēmumu palielinājums, 2017.gadāvarētu dubultotieslīdz **400 000 *euro****.*  Pamatojoties uz Ministru kabineta 2014.gada 10.novembra sēdē atbalstīto informatīvo ziņojumu "Par iespējām palielināt ieņēmumus" (protokols Nr.61 29.§), fiskālā ietekme ir iekļauta nodokļu ieņēmumu prognozēs.  *Likuma 19.panta 2.4 daļa*  Kopumā uz aptuveni 50 000 saimnieciskās darbības veicējiem (turpmāk – SDV), kas reģistrēti VID (aprēķinātā nodokļa summa no saimnieciskās darbības apliekamā ienākuma nepārsniedz 50 *euro)* varētu attiekties jaunā norma.  Pēc VSAA sniegtās informācijas par pašnodarbinātām personām, kurām 2013.gadā bija reģistrētas iemaksas kā pašnodarbinātai personai:   * 0,9 tūkst. slimības pabalsta saņēmējiem (0,86% no SDV kopējā skaita) vidējais apmaksāto darbnespējas dienu skaits par 2013.gadu ir 44 dienas (proporcionālā vidējā atskaitījuma daļa personai 50/365\*44=6,03 *euro*); * 0,2 tūkst. maternitātes pabalsta saņēmējiem (0,19% no SDV kopējā skaita) vidējais apmaksāto darbnespējas dienu skaits par 2013.gadu ir 100 dienas (proporcionālā vidējā atskaitījuma daļa personai 50/365\*100=13,70 *euro*); * 0,1 tūkst. personas, kuras kopj bērnu līdz pusotra gada vecumam un saņem bērna kopšanas pabalstu (0,1% no SDV kopējā skaita), vidējais reģistrēto dienu skaits statusā 2013.gadā ir 123 dienas (proporcionālā vidējā atskaitījuma daļa personai 50/365\*123=16,85 *euro*); * 0,2 tūkst. personas, kuras kopj bērnu līdz gada vecumam un saņem vecāku pabalstu (0,19% no SDV kopējā skaita), vidējais reģistrēto dienu skaits statusā 2013.gadā ir 107 dienas (proporcionālā vidējā atskaitījuma daļa personai 50/365\*107=14,66 *euro*).   Pieņemot, ka līdzīgs proporcionāls sadalījums attiecināms arī uz SDV, kuriem tiktu piemērota jaunā norma, ietekme aprēķināta:   * par slimības pabalstiem 50000\*0,86%\*6,03=2592,9 *euro*; * par maternitātes pabalstiem 50000\*0,19%\*13,70=1301,5 *euro*; * par bērna kopšanas pabalstu 50000\*0,1%\*16,85=842,5 *euro*; * par vecāku pabalstu 50000\*0,19%\*14,66=1392,7 *euro*.   Tādējādi kopējā fiskālā ietekme tiek novērtēta aptuveni 2592,9+1301,5+842,5+1392,7= **- 6130 *euro*** gadā apmērā jeb kā nebūtiska. | | | | |
| 6.1. detalizēts ieņēmumu aprēķins |  | | | | |
| 6.2. detalizēts izdevumu aprēķins |  | | | | |
| 7. Cita informācija | Nav. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Likumprojekts skatāms vienlaicīgi ar likumprojektu „Grozījumi likumā “Par uzņēmumu ienākuma nodokli””, kas paredz personālsabiedrības apliekamā ienākuma korekcijas daļai, kas attiecināma uz personālsabiedrības biedru – fizisko personu.  Likumprojektiem jāstājas spēkā vienlaicīgi.  Atzīt par spēku zaudējušiem Ministru kabineta 1996.gada 9.jūlija noteikumus Nr.253 „Noteikumi par iedzīvotāju ienākuma nodokļa administrēšanas funkcijām”. |
| 2. | Atbildīgā institūcija | Finanšu ministrija (Valsts ieņēmumu dienests) |
| 3. | Cita informācija | Nav. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |  |  |
| --- | --- | --- |
| **VI. Tiesību akta projekta izpildes nodrošināšana un tās ietekme uz institūcijām** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Likumprojekta izstrādē piedalījās Zemnieku saeima. |
| 3. | Sabiedrības līdzdalības rezultāti | Projekta apspriešanas procesā tika analizēti un izvērtēti Zemnieku saeimas priekšlikumi. Viens no ieteikumiem ņemts vērā. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts ieņēmumu dienests, Tieslietu ministrija – attiecībā uz likuma 9.panta papildināšanu ar 36.2, 36.3 un 36.4punktu, Labklājības ministrija – attiecībā uz pensionāra neapliekamā minimuma piemērošanu un Zemnieku saeima – attiecībā uz 11.7 panta ceturtās daļas papildināšanu. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Funkcijas un uzdevumi netiek grozīti.  Jaunas institūcijas nav nepieciešams izveidot.  Nav plānota esošu institūciju likvidācija vai reorganizācija. |
| 3. | Cita informācija | Nav. |

Finanšu ministrs J.Reirs

01.12.2014

5267

Finanšu ministrijas Tiešo nodokļu departamenta

Īpašuma un iedzīvotāju ienākuma

nodokļu nodaļas vadītājas vietniece

Veinberga 67083848, faksa Nr.67095421

[Inese.Veinberga@fm.gov.lv](mailto:Inese.Veinberga@fm.gov.lv)